b'\n_START_ARTICLE_\nPseudomonas\n_START_SECTION_\nZna\xc4\x8dilnosti\n_START_PARAGRAPH_\nPsevdomonasi so aerobne, nesporogene, ravne ali lahno ukrivljene, po Gramu negativne pali\xc4\x8daste bakterije, ki se gibljejo z enim ali ve\xc4\x8d polarnimi bi\xc4\x8dki. Imajo respiracijski tip presnove s kisikom kot kon\xc4\x8dnim akceptorjem elektronov. So kemoorganotrofni. Nekatere vrste so fakultativno kemolitotrofne, sposobne izkori\xc5\xa1\xc4\x8dati vodik ali ogljikov monoksid kot edini vir energije.\n_START_SECTION_\nPatogenost\n_START_PARAGRAPH_\nNekatere vrste so patogene za \xc4\x8dloveka, \xc5\xbeivali ali rastline. Tipska vrsta je P. aeruginosa, ki je raz\xc5\xa1irjena je v naravi, zlasti v zemlji in vodi. Patogena je za \xc4\x8dloveka in \xc5\xbeivali. Povzro\xc4\x8da zlasti gnojne procese in obarva gnoj modrozeleno. Zato jo imenujemo tudi P. pyocy\xc3\xa1nea. Za \xc4\x8dloveka so patogene tudi vrste: P. cep\xc3\xa1cia, P. dimin\xc3\xbata, P. maltoph\xc3\xadlia in P. st\xc3\xbatzeri. P. m\xc3\xa1llei povzro\xc4\x8da smrkavost pri kopitarjih, vendar se bolezen v\xc4\x8dasih prenese tudi na \xc4\x8dloveka. P. pseudom\xc3\xa1llei povzro\xc4\x8da bolezen meliodozo pri glodavcih, pri ovcah, govedi, svinjah in konjih, v\xc4\x8dasih pa se bolezen prenese tudi na \xc4\x8dloveka.'